क्षेत्र भ्रमण कर निरीक्षण पंजी में दर्ज करें महिला पर्यवेक्षिका
विकासभारती बिशुनपुर गुमला की ओर से संचालित करुणा परियोजना की समीक्षा बैठक अनुश्रवण समिति के सदस्यों के साथ गुमला प्रखंड कार्यालय में हुई। अध्यक्षता सीओ सुनील चंद्रा ने की। इस मौके पर विभिन्न पदाधिकारियों द्वारा संयुक्त भ्रमण, प्रस्तावित दस मॉडल आंगनबाड़ी केंद्र का प्राक्लन बनाने, जीवन कौशल के उपर वर्ग संचालन के लिए शिक्षकों द्वारा कार्य योजना बनाने, घटगांव पंचायत में संस्थागत प्रसव बहुत कम होने, ग्राम स्वास्थ्य स्वच्छता पोषण समिति के अनटाइड फंड देने पेयजल स्वच्छता विभाग की ओर से चापानल मरम्मत विषय पर बिंदुवार चर्चा की गई।
सीओ ने संयुक्त भ्रमण में ग्राम स्वास्थ्य पोषण दिवस के दिन आंगनबाड़ी केंद्र को समय पर खोलने, बच्चों का ग्रोथ चार्ट का संधारण उसी दिन करने, आरटीई पैकेट का वितरण समय पर करने महिला पर्यवेक्षिका को क्षेत्र भ्रमण कर निरीक्षण पंजी में दर्ज करने का निर्देश दिया। साथ ही क्लस्टर बैठक सभी स्थान पर प्रतिमाह करने को कहा गया। सीओ ने पेयजल स्वच्छता विभाग को खराब चापानल को शीघ्र बनाने का निर्देश दिया। बैठक में कहा गया कि बच्चे स्कूल में एमडीएम खाने से पहले हाथ धोएं और बरामदा में लाइन लगाकर बैठें, यह सुनिश्चित करें। भवन निर्माण के कनीय अभियंता को दस मॉडल आंगनबाड़ी केंद्र मरम्मत का प्राक्लन बनाने का निर्देश दिया गया। प्रभारी चिकित्सा पदाधिकारी ने जानकारी दी कि अनटाइड फंड सभी वीएचएसएनसी को उपलब्ध करा दिया गया है। साथ ही घटगांव पंचायत के लाभार्थी ज्यादातर सदर अस्पताल में प्रसव कराते हैं। जिसका रिकॉर्ड सीएचसी में नहीं हो पाता है। इसलिए संस्थागत प्रसव कम दिखता है। इस मौके पर डॉक्टर राकेश कुमार, नरेंद्र पाठक, विजय सिंह, विमला सिंह, राम बाबू सीके शर्मा आदि मौजूद थे।
करुणा परियोजना की बैठक करते सदर सीओ और अन्य।
hin_Deva hin_Deva hin_Deva hin_Deva